b'\n_START_ARTICLE_\nIzida\n_START_PARAGRAPH_\nIzida je u egipatskoj mitologiji bo\xc5\xbeica plodnosti, ljubavi i medicine. Pojavljuje se u mnogim egipatskim pri\xc4\x8dama kao mo\xc4\x87na \xc4\x8darobnica. Egip\xc4\x87ani su je naj\xc4\x8de\xc5\xa1\xc4\x87e predstavljali s hijeroglifskim znakom na glavi. Gr\xc4\x8dki pandan joj je Demetra. Izidin hram u Philaeu je bio posljednji poganski hram u Egiptu. Ponekad je prikazana kao Hathor.\n_START_SECTION_\nOpis djece Geba i Nut\n_START_PARAGRAPH_\nGeb, bog Zemlje, i Nut, bo\xc5\xbeica neba, imali su \xc4\x8detvero djece - Ozirisa, Izidu, Neftis i Seta. Izida i Oziris su bili blizanci, te su bili zaljubljeni u utrobi svoje majke Nut, koja je rodila i zvijezde. Kad su ro\xc4\x91eni, Izida i Oziris su se vjen\xc4\x8dali, iako isprva nisu imali djece. Neftis se udala za Seta, iako ga je mrzila, a voljela je Ozirisa. Set je mrzio svog brata i htio ga svrgnuti s vlasti. Kada su odrasli, Oziris i Izida su se uzeli i postali vladari Egipta. Krenuli su zemljom podu\xc4\x8davati narod zemljoradnji, tkanju, arhitekturi i molitvi. Mnogo su dobrog u\xc4\x8dinili za narod Egipta. Dolina Nila je zazelenjela pod vrtovima, vo\xc4\x87njacima i njivama, narod je po\xc4\x8deo nositi fina odijela, graditi hramove i gradove. A tada je zlobni Set posijao klicu zle kobi nad Egiptom. Ubio je Ozirisa, ali ga je Izida uz mnogo napora o\xc5\xbeivjela, a pomogao joj je njezin ne\xc4\x87ak Anubis, bog-\xc5\xa1akal. Izida je pomagala ljudima i bogovima. Pomagala je pri te\xc5\xa1kim porodima, lije\xc4\x8dila mo\xc4\x87u govora. Izida je bila najomiljenija bo\xc5\xbeica u Egiptu koja je mnogostruko pomogla egipatskom narodu.\n_START_SECTION_\nMitovi\n_START_PARAGRAPH_\nNakon Ozirisova uskrsnu\xc4\x87a, Izida je oti\xc5\xa1la svom mu\xc5\xbeu i za\xc4\x8dela Horusa. \xc4\x8cudesni prikaz Izidinog oplo\xc4\x91enja prikazan je u hramu u Denderi. Skrivala je Horusa u delti Nila, a pomagao joj je Thoth, bog Mjeseca. Tako\xc4\x91er, zastupala je Horusa na sudu bogova, te ga branila od Seta. Tijekom natjecanja u pretvaranju, Izida je harpunom ranila Seta, ali ga nije ubila jer joj je brat. Nakon \xc5\xa1to je Horus naslijedio Seta, Izida je oti\xc5\xa1la u podzemlje. Ra, bog Sunca, je jednog dana \xc5\xa1etao vrtom. Izida je \xc5\xbeeljela doznati njegovo tajno ime. Kad je Ra zaspao, Izida je od njegove sline i malo zemlje stvorila opasnu zmiju. Ona je ugrizla Ra koji je pozvao u pomo\xc4\x87 bogove. Jedino je Izida imala rje\xc5\xa1enje - ali je zatra\xc5\xbeila od Ra tajno ime. Ra otjera druge bogove, pa pozove Izidu i re\xc4\x8de joj svoje tajno ime. Ona tada ima istu mo\xc4\x87 kao i Ra. Ozdravila ga je uz pomo\xc4\x87 napitka. Na nekim papirusima prikazana je kraj Ozirisa u podzemlju, \xc5\xa1to zna\xc4\x8di da boravi sa svojim mu\xc5\xbeem na Stra\xc5\xa1nom sudu. Uz nju je i Neftis.'